Raja Adiluddin/Raja Loyor ibni almarhum Raja Sakti 1

Raja Adiluddin Shah/Sultan Adiluddin Shah adalah salah seorang 4 putera kepada Raja Sakti 1 (Raja Vijaya Indera @ Long Betong) iaitu  pengasas dinasti raja-raja Jembal di abad ke 17. Baginda adalah pemerintah kedua dari Kerajaan Jembal selepas kemangkatan ayahnda baginda Raja Sakti 1 (Raja Vijaya Indera @ Long Betong) yang memerintah Kelantan pada tahun 1649 - 1663 berpusat di Kota Jembal. Baginda mentadbir kerajaan Jembal di Timur Kelantan yang mana kerajaan pusatnya dibawah pemerintahan Raja Sakti 1 terletak di "Patani Besar" yang terdiri lagi 43 buah negeri dalam naungan baginda. Dalam masa yang sama  sebelum baginda Raja Adiluddin Shah / Sultan Adiluddin Shah menaiki takhta mengganti ayahnda baginda, baginda juga pernah ditabal sebagai  Raja Loyor pada tahun 1649. 

Baginda Raja Adiluddin Shah/Sultan Adiluddin Shah mempunyai permaisuri bernama Raja Kuning (Puteri Nam Chayam). Hasil perkahwinan baginda berdua mereka dikurniakan seorang putera dan seorang puteri. Anakanda putera baginda bergelar Raja Sakti 2 dan mangkat semasa kecil manakala anakanda puteri bernama Puteri Mariam atau lebih dikenali Puteri Saadong. Puteri Mariam/Puteri Saadong binti ibni almarhum Raja Adiluddin Shah (Sultan Adiluddin Shah) merupakan seorang perempuan yang masyhur di dalam sejarah kesultanan Kelantan kerana baginda adalah seorang pemerintah perempuan di Kelantan.

Raja Adiluddin Shah / Sultan Adiluddin Shah yang ditabal sebagai Raja Loyor merupakan seorang raja yang amat dikasihi dan disayangi oleh rakyat jelata pada zaman pemerintahan baginda. Kisah baginda di dalam sejarah tidak pernah lupa menceritakan tentang kisah kesaktian yang ada pada baginda. Antara sifat kesaktian diumpamakan air liur masin kerana setiap apa yang dikata akan menjadi. Dikatakan juga baginda mempunyai bulu roma songsang dan lelangit hitam.